Ke boammaaruri gore motho yo o go tshwenyang a ka tswa a sa ikaelela go go kgopisa. Se se lebegang jaaka go go tlhorontsha totatota e ka tswa e le maiteko a boramatla a go batla go gapa kgatlhego ya gago. Ka jalo o se ke wa ikutlwa gore o tshwanetse go nna makgakga go thibela boiteko jo bo sa batlegeng jono. Go bolela fela gore, ‘Ga ke rate puo eo,’ kana, ‘Ke kopa gore o ntlogele,’ go ka tswa go lekane go bontsha maikutlo a gago. Go tla tswa mo go wena gore o dirisa mafoko afe, mme fela o se ke wa koafatsa molaetsa wa gago. A nnyaa wa gago e nne nnyaa! Andrea yo mosha o go tlhalosa ka tsela eno: “Fa ba sa tlhaloganye ditlhagiso tse di dirwang ka bonolo, o tshwanetse go ba bolelela ka tlhamalalo. Gantsi o feletsa o tshwanelwa ke go dira jalo.” Go bolela o tiile gore ‘Tlogela go dira jalo!’ go ka thusa.